CELEX: 32017D0711
Language: sk
Date: 2017-04-18 00:00:00
Title: Vykonávacie rozhodnutie Komisie (EÚ) 2017/711 z 18. apríla 2017 týkajúce sa žiadosti Dánskeho kráľovstva a Spolkovej republiky Nemecko o výnimku v súlade s článkom 9 ods. 4 smernice Rady 98/41/ES o registrácii osôb na palubách osobných lodí plávajúcich do prístavov alebo z prístavov členských štátov Spoločenstva [oznámené pod číslom C(2017) 2371]

20.4.2017   
            
            
               SK
            
            
               Úradný vestník Európskej únie
            
            
               L 104/26
            
         VYKONÁVACIE ROZHODNUTIE KOMISIE (EÚ) 2017/711
   z 18. apríla 2017
   týkajúce sa žiadosti Dánskeho kráľovstva a Spolkovej republiky Nemecko o výnimku v súlade s článkom 9 ods. 4 smernice Rady 98/41/ES o registrácii osôb na palubách osobných lodí plávajúcich do prístavov alebo z prístavov členských štátov Spoločenstva
   
      
         [oznámené pod číslom C(2017) 2371]
      
   
   (Iba dánske a nemecké znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 98/41/ES z 18. júna 1998 o registrácii osôb na palubách osobných lodí plávajúcich do prístavov alebo z prístavov členských štátov Spoločenstva (1), a najmä na jej článok 9 ods. 4,
   keďže:
   
               (1)
            
            
               Cieľom smernice 98/41/ES je zvýšiť bezpečnosť cestujúcich a posádky na palubách osobných lodí, ako aj zlepšiť možnosti ich záchrany a zabezpečiť, aby boli pátracie a záchranné akcie, ako aj riešenie následkov nehôd účinnejšie.
            
         
               (2)
            
            
               V článku 5 ods. 1 smernice 98/41/ES sa vyžaduje, aby sa v prípade všetkých osobných lodí, ktoré opúšťajú prístav nachádzajúci sa v členskom štáte s cieľom uskutočniť plavbu dlhšiu než dvadsať míľ od miesta odchodu, zaznamenávali určité informácie.
            
         
               (3)
            
            
               Ustanovenie článku 9 ods. 4 smernice 98/41/ES členským štátom umožňuje požiadať Komisiu o výnimku z tejto požiadavky.
            
         
               (4)
            
            
               Listom z 29. septembra 2015 Dánske kráľovstvo a Spolková republika Nemecko zaslali Komisii žiadosť o výnimku z požiadavky na zaznamenávanie informácií o osobách na palube podľa článku 5 ods. 1 smernice 98/41/ES, pokiaľ ide o všetky osobné lode plaviace sa na trase Rostock – Gedser a späť.
            
         
               (5)
            
            
               Komisia požiadala 5. novembra 2015 Dánske kráľovstvo a Spolkovú republiku Nemecko o ďalšie informácie, aby mohla posúdiť žiadosť. Dňa 25. mája 2016 zaslalo Dánske kráľovstvo a Spolková republika Nemecko svoje odpovede.
            
         
               (6)
            
            
               Komisia s pomocou agentúry EMSA posúdila žiadosť o výnimku na základe informácií, ktoré mala k dispozícii.
            
         
               (7)
            
            
               Dánske kráľovstvo a Spolková republika Nemecko poskytli tieto informácie: 1. ročná pravdepodobnosť, že charakteristická výška vlny presiahne na určených trasách dva metre, je nižšia ako 10 %, 2. plavidlá, na ktoré by sa výnimka vzťahovala, vykonávajú pravidelnú prepravu, 3. plavby nie sú dlhšie ako 30 míľ od miesta odchodu, 4. v morských oblastiach, v ktorých sa osobné lode plavia, je zabezpečená pobrežná navigačná služba, spoľahlivá služba predpovede počasia, ako aj primerané a dostatočné pátracie a záchranné zariadenia, 5. profil plavby a cestovný poriadok nie sú zlučiteľné so zaznamenávaním údajov cestujúcich synchronizovane s cestnou dopravou, a 6. žiadosť o výnimku nebude mať nepriaznivý účinok na hospodársku súťaž.
            
         
               (8)
            
            
               Z konečného výsledku posúdenia vyplýva, že všetky podmienky na schválenie výnimky sú splnené.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Týmto sa schvaľuje žiadosť Dánskeho kráľovstva a Spolkovej republiky Nemecko o výnimku podľa článku 9 ods. 4 smernice 98/41/ES týkajúcu sa zaznamenávania informácií uvedených v článku 5 ods. 1 uvedenej smernice o osobách na palube všetkých osobných lodí v pravidelnej preprave na trase Rostock – Gedser a späť.
   Článok 2
   Toto rozhodnutie je určené Dánskemu kráľovstvu a Spolkovej republike Nemecko.
   
      V Bruseli 18. apríla 2017
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. ES L 188, 2.7.1998, s. 35.